AlexejDobrolubov/national_council_slovak_2010 huggingface dataset:
33. schôdza NR SR - 9.deň - B. popoludní
Dátum: 2025-04-08
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

182. Ďakujem. Pani poslankyňa, hovorili ste, naozaj ste vypichli slovíčko obetavosť a to je, to je, ako si ja spomínam na to obdobie, tak naozaj ľudia boli obetaví, ľudia, normálni ľudia, ktorí dodržiavali opatrenia, lekári a všetci policajti, vojaci, hasiči, ktorí boli obetaví. Obetavo to robili a mne príde naozaj spomienka na tie časy, keď naozaj boli dlhé tie tlačovky. Ale ja som pozeral tlačovky aj v iných štátoch, kde naozaj informovali o tom. Je smutné, keď niekto bude rozprávať, že pán Stachura a pán Krajčí sú zodpovední za 21-tisíc mŕtvych. A pre mňa je smutné to, keď niekto rozpráva, že Matovič to chaoticky riadil. No, viete, riadil to, riadila to pandemická komisia. Matovič to vôbec neriadil. A je, ja si spomínam na to obdobie, že naozaj aj niektoré iné politické strany si na tom trošičku vytĺkali svoje politické body, lebo neboli v parlamente, no tak si trošku kopnime do chaotického, my by sme to inak robili. Takže to bolo pre mňa tiež také naozaj veľmi, veľmi zvláštne, že prečo by nemohli aj oni trošičku pomôcť. Ale tak jednoducho veď na Matoviča sa vtedy naozaj všetko, všetko dalo hodiť. Ale vaše vystúpenie naozaj bolo o tom a mňa, to ma, aj mňa chytilo, že keď ste povedali, že sa hanbíte za túto, že sa budete hanbiť za tento štát, keď odškodní ľudí, ktorí nedodržiavali opatrenia. Ale, preboha, veď tento štát už dal amnestiu zločincom, tento štát zrušil policajtov, ktorí čestne, čestne vyšetrovali. Tento štát, tento štát urobil to, čo v Európe nemá históriu, zločinci dostali voľnosť. Ja sa už teraz hanbím.
33. schôdza NR SR - 9.deň - B. popoludní
Dátum: 2025-04-08
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

158. Hovoril si, Rasťo, že Robert Fico robil počas pandémie protesty, nemohol ich robiť, porušoval vedome aj on zákon. Predstav si situáciu, že my teraz budeme hovoriť: Farmári, oni vám zabíjajú zvieratá, poďte do ulíc, porušujte tie opatrenia, ktoré dávajú, porušujte to, veď preboha, veď chráňte si svoje zvieratá! Nie. Ja za seba aj za mojich kolegov z hnutia SLOVENSKO poviem: My vám pomôžeme, my vám pomôžeme. My hovoríme ľuďom: Prosím vás, dodržujte tie opatrenia, prosím vás, farmári, naozaj je to v prospech vás. Budeme hlasovať za zákony, ktoré majú pomôcť pri tejto pandémii, my vám pomôžeme. Ale to hyenistické, to odporné, to, naozaj to, čo ste robili, to tancovanie na tých hroboch, na tých mŕtvych a zneužívanie pandémie, zneužívanie naozaj najstrašnejšieho obdobia v našich novodobých dejinách slovenských, keď naozaj nikto nevedel, čo ten covid je, keď sa, keď pandemická komisia rozhodovala o opatreniach, ktoré ste porušovali, to nie Matovič si vycucal z prsta, nie Krajčí, nie Stachura. A viedol to, ešte raz a budem to opakovať, pán Mikas. Človek, ktorý, vy ste ho tam dosadili, vy ste si dosadili pána Mikasa, my sme ho tam nechali, tak čo tu idete rozprávať o tom, že to bolo chaoticky vedené? Viedol to človek, ktorého ste tam dosadili vy. A zopakujem ešte raz na záver, aby ste to počuli. Ešte raz. My budeme tieto pandemické opatrenia podporovať, ktoré robíte, my vám nebudeme robiť to, čo ste robili vy, ale zaslúžili by ste si. Ale karma a, ja hovorím, božie mlyny vás zomelú.
33. schôdza NR SR - 9.deň - B. popoludní
Dátum: 2025-04-08
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

81. Ďakujem veľmi pekne. Ja som sa prihlásil ako prvý a potom som sa odhlásil a prihlásil naspäť, lebo som chcel počuť, čo pán Mikloško bude hovoriť, že či máme zase rovnaký názor. A ja neviem, my sme duchovne spojení asi, lebo presne som reagovať chcel a chcem reagovať na tie skrátené legislatívne konania, ktoré si, Rasťo, spomínal, pretože v predchádzajúcom volebnom období tu bol pán Susko, ktorý bol ochranca práva, spravodlivosti na Slovensku. A toho išlo rozdrapiť, pána Suska, z skrátených legislatívnych konaní. On rozprával, že toto je hanba, že tie skrátené legislatívne konania, ktoré robíme, je niečo, čo nemá na Slovensku obdobu, že zneužívame inštitút skráteného legislatívneho konania, že vlastne my tu to právo lámeme na kolene. Tak pri počte skrátených legislatívnych konaní tejto vlády to právo je už úplne zahrabané pod čiernu zem. Ak by bol pán Susko spravodlivý, lebo spravodlivosť je veľmi dobrá vec. Ako môžme mať svoj politický boj, ale keď očierňujeme človeka a keď si o ňom vymýšľame a naozaj klameme, tak to ja nemám rád. A pán Susko tu rozprával o tom, že to čo robíme, je odporné. Tak potom ako nazvať tieto skrátené legislatívne konania? Ale to je stále tak. (Rečník zakašlal.) Prepáčte. Oni pred voľbami rozprávali, že to, čo sme robili my, je zlé a teraz to presne to isté robia. Je mi z toho smutne, ale nezmením to, lebo ako hovoril pán jeden bývalý politik, vyhraj voľby a môžeš všetko.
33. schôdza NR SR - 9.deň - B. popoludní
Dátum: 2025-04-08
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

59. Ďakujem. Pán Žiga, ospravedlňujem sa, že som sa smial, ale to vy ste nevideli, čo robil pán Bartek na reakciu, to by ste sa aj vy smiali. My dvaja z tej bútľavej vŕby by sme sa tak zasmiali. Ja som sa teda zasmial na ňom, lebo to bola taká reakcia, to bolo úžasné. Žiga, Peter, podpredseda NR SR Ja som rád, že ste rád. Pročko, Jozef, poslanec NR SR Áno, veď my dvaja si rozumieme. Vy drevo, ja slušnosť, obidvaja sme rovnakí. Ideme na to, že, pán Bartek, ja začnem, ja začnem s tým, že, vaším záverom. Povedali ste, že pod... pán minister, my vás podporujeme. Ja pána ministra poznám strašne dlho. Ešte z čias, keď sme spolu chodili na rôzne charitatívne akcie, a naozaj výťažok z tých akcií chodil pre tých, ktorí to potrebovali. A ja si myslím, že pán minister naozaj má dobrú dušu. Ja ho poznám, pána Erika Tomáša. Pán Raši povedal, že si môžme inak tykať. Takže, Erik (povedané so smiechom), to povedal v predchádzajúcom vystúpení, pán Raši. Takže, Erik, ja ťa poznám, ako naozaj si myslím, že niektoré veci myslíš dobre, len zase musím povedať, že spomínali ste teda, pán Bartek, pána ministra, že pán minister je vo vláde, v ktorej je. Škoda, že tam je. A tiež neverím veciam, ktoré táto vláda robí. Ale vaše vystúpenie je úžasné vždy. Vy keď sa postavíte a ja sledujem aj v televízii vaše vystúpenia, tak naozaj, my sme kedysi mali na tej vojne takých tých politrukov, ktorí boli, ktorí boli školení, a tí mladí politruci, to bolo niečo. Tí, takí tí rotmajstri a takí tí seržantíkovia 19-roční, to bolo niečo neskutočné. To boli tak moko, buko vyškolení, že vy máte asi šesť takých svojich prúpovídok, ktoré dookola opakujete aj v televízii, aj tu, a to je na vás úžasné. Ako ja by som navrhol tomu Pellegrinimu, že by mal, mal by vám dať nejaký populistický príspevok, ste v tomto úžasný.
33. schôdza NR SR - 9.deň - A. dopoludnia
Dátum: 2025-04-08
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

117. Neviem, pán Gašparovič, či ste si sedeli na ušiach, ale dúfam, pán Stachura, že mu ešte poviete, ako to testovanie naozaj zachránilo ľudské životy. Ja neviem, kde ste sa nakazili vy, možno tam, kde na tých mítingoch, kde ste chodili a vrieskali ste, vrieskali ste rúška dole . Určite ste sa nenakazili v tých zástupoch, pretože aj ja som chodil na tie testovania a stál som, v tých zástupoch som stál aj ja, takže viete, ono to bolo povinné. Ale zase tí, ktorí nedodržiavali opatrenia, tak tam mali, tie rúška mali do pol pása na tých tvárach. Čiže vždy to bolo, pán Gašparovič o tom, že boli ľudia, ktorí boli naozaj zodpovední a ktorí sú antivaxeri, a vaši voliči agresívni, nezodpovední, ktorí robili stále a robia len zle. Ono, viete, ja, môj prejav je veľmi niekedy emotívny a hlavne teraz, keď tu vrieskal váš Šutaj Eštok o tom, že sme zabili 21-tisíc ľudí, že tu pán Stachura zabil 21-tisíc ľudí, on. Pre mňa je to emotívne. Ja som nikoho nezabil a za svoj život od 95. roku robím v treťom sektore a myslím, že som pomohol viacej ľuďom ako vy, pán Gašparovič. A nechcem, pardon, ospravedlňujem sa, možno vy ste pomohli, vy ste taký úžasný človek, vy ste aj deťom tie chaty dali, či domy v tom Chorvátsku ste napísali na deti, takže vy ste pomohli viacej. Ale chcem povedať, že naozaj je to veľmi dôležité povedať, že táto vláda čo, teda vláda, čo bola a o ktorej ste rozprávali, tá vláda dodržiavala, tá vláda sa snažila, tá vláda mala covid a tá vláda riešila tie opatrenia veľmi naozaj promptne. A, žiaľ, robili sa aj chyby, ale teraz je to dôkaz, že vy, vy, vaša vláda teraz máte pandémiu a to, čo robíte, je niečo neskutočné. Veď vy neviete, vy ani neviete kde sú ložiská, vy neviete nič! Ale chcete a vyzývate cez premiéra, ktorý vrieskal rúška dole , buďte teraz všetci zodpovední. A idete odškodniť svojich voličov. Korupcia, korupcia, korupcia!
16. schôdza NR SR - 2.deň - A. dopoludnia
Dátum: 2024-07-16
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

83. Všeličo tu človek vydrží v tomto pléne, ale že vy si dovoľujete hovoriť o porušovaní ľudských práv a oháňať sa tu ľudskými právami. Vám na ľudských právach absolútne nezáleží. Keď tu verejný ochranca práv prezentoval svoju správu o porušovaní ľudských práv ľudí na Slovensku, nesedel tu z vás takmer nikto. Možno dvaja. A potom ste ho poslali preč uprostred prebiehajúcej rozpravy. Preč ste ho poslali a budeme o tom bode rokovať možno v septembri alebo kedy. Už to aj tak dvakrát bolo preložené. Vás ľudské práva nezaujímajú. Nezaujímajú vás segregované, segregácia rómskych detí, sterilizované rómske ženy, policajná brutalita. Kde sú veľkolepé tlačovky, keď sa deje policajná brutalita? Ľudské práva vás absolútne nezaujímajú. Jediné, čo vás zaujíma, sú vaši ľudia s korupčnými kauzami. To je všetko. (Potlesk.)
16. schôdza NR SR - 1.deň - A. dopoludnia
Dátum: 2024-07-15
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

36. Ďakujem veľmi pekne za slovo a za tento príspevok v rozprave, ktorý bol naozaj veľmi odborný a obsiahly a bolo tam pomenované všetko základné, čo tu malo a bolo potrebné odznieť, a naozaj toto je také absurdné už, kde sa tu nachádzame. Taký krásny dôkaz babráctva ako to, že tu budeme mať ešte pozmeňujúci návrh novely, novelizovanej novely Trestného zákona, tak to je fakt, že výkon. A z toho tri skrátené legislatívne konania, čiže tromi skrátenými legislatívnymi konaniami sa snažíte prijať jednu novelu, na ktorej vám teda veľmi záleží. Obzvlášť aj niektorým, ktorí tu sedia v tomto pléne, však o tom potom. A ja som veľmi rada, že si spomenula aj tie dve rezolúcie, ktoré sa týkajú Ukrajiny. Jednu, ktorú sme tu teda neprijali ešte na predchádzajúcej chôdzi, a jednu, ktorú sme chceli predložiť na túto schôdzu a budeme teda rokovať o tom uznesení na ďalšej, ale to čo sa tu vyplavilo v tejto sále, tak to fakt ma šokovalo. A možno by som tiež poslancom a poslankyniam v tejto sále tak odporučila si prečítať aj dôvodovú správu k skrátenému legislatívnemu konaniu, o ktorom tu teraz rokujeme, a možno by tu nezaznievali napríklad bludy o vzťahu k rozhodnutiu Ústavného súdu a podnetu na Ústavný súd, pretože v tej dôvodovej správe sa dočítate: „Naliehavosť prijatia návrhu zákona v skrátenom legislatívnom konaní vyplýva predovšetkým z potreby reagovať na nález Ústavného súdu Slovenskej republiky PL. ÚS 3/2024.“ To je nález, ktorý je dôsledkom aj nášho poslaneckého podnetu na Ústavný súd, takže skúsme sa držať reality, pretože váš samotný minister odôvodňuje aj toto skrátené legislatívne konanie práve rozhodnutím Ústavného súdu.
15. schôdza NR SR - 12.deň - A. dopoludnia
Dátum: 2024-06-28
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

176. Ďakujem veľmi pekne za slovo. Zora, myslím si, že si to dokonale zhrnula aj celý ten proces, tú absurdnú legislatívnu frašku, ktorej sme tu svedkami za posledné dni, a vlastne týždne a mesiace už sa to tak kopí. A áno, trpká chuť, to bude asi ten pocit, s ktorým budeme končiť dnešný deň, a mňa by skutočne zaujímalo, že kto je tu v tejto miestnosti aj v tých klubovniach, lebo ja neviem, kde sú všetci vlastne koaliční poslanci a poslankyne, kto je tu spokojný, kto je šťastný z tohto, kam sme sa dopracovali. Ja neviem. Pán Farkašovský, možno on je šťastný, lebo teda dosiahol tú svoju kultúru v tomto pléne, no úžasné, naozaj. Neviem, zatlieskate na konci, na konci tohto predstavenia, že bola to dobrá kultúrna podívaná? Zatlieskate? Lebo teda nie je čomu tlieskať, naozaj je to absolútne strašné. (Reakcia z pléna.) Ešte budete poučovať?! To je veľmi podstatné naozaj a vidím, že vás zaujímajú veľmi dôležité veci, ale nemáte odpoveď ani na základnú otázku, či budete spokojný, a už vôbec nemáte odpoveď na otázky, ktoré tu položila kolegyňa Jaurová, tak možno namiesto toho, aby ste ma tu poučovali a opravovali, tak by ste mohli vystúpiť a odpovedať na jej otázky .
15. schôdza NR SR - 12.deň - A. dopoludnia
Dátum: 2024-06-28
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

58. Ďakujem veľmi pekne za slovo. Ja som naozaj veľmi nahnevaná, už aj veľmi smutná, pretože to, čo sa tu dnes udialo, tak to je jedna obrovská hanba a neúcta voči inštitúciám, ktoré sa venujú porušovaniu základných práv a slobôd. Ja som vám to všetkým povedala aj na poslaneckom grémiu. Ticho ste tam sedeli, pozerali na mňa tichučko všetci, čo ste tam sedeli oproti mne, a nič, aj tak ste to spravili. Naozaj sa nehanbíte?! Ale možno je to naozaj aj tak, že aj sa hanbíte, pretože to plénum je tu úplne prázdne. A ja ešte som zvyknutá na to, že pri prerokovaní ľudskoprávnych správ je jedna časť sály pomerne prázdna a že to vlastne nikoho nezaujíma, porušenia základných práv a slobôd ľudí na Slovensku, konkrétnych ľudí, ktorí sa vo svojej situácii, kedy všetky iné orgány zlyhávajú, obracajú na verejného ochrancu práv, komisára pre deti, komisárku pre ľudí so zdravotným znevýhodnením, že tá sála býva prázdna, dobre, na to sme zvyknutí, aleže prerušíte, normálne prerušíte rokovanie o správe verejného ochrancu práv, pošlete ho preč po tom, čo sme to tu už raz presúvali z predchádzajúcej schôdze, mali sme o tom rokovať ešte v apríli, teraz ste to presunuli na september a len preto, že SNS si chce ovládnuť Audiovizuálny fond! To je absolútna hanba! Ja už neviem, ako vám to vysvetliť, že takto teda rozhodne nie. Neúcta a hanba! (Potlesk.)
15. schôdza NR SR - 11.deň - B. popoludní
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

147. Ďakujem veľmi pekne za slovo. A ďakujem kolegyni Števulovej, že nám tu prečítala ten list. Keď som to počúvala, celý ten zoznam vlastne subjektov, ktoré sú pod ním podpísané, tak som sa naozaj pýtala, že kto vlastne tento návrh podporuje, pre koho je robený, z akého dôvodu, pretože to by mal byť základný účel každej legislatívy, že teda chceme pomáhať nejakému sektoru. A tu celý sektor vlastne sa voči tomu vyhradzuje, nesúhlasia s tým. Tak ja naozaj neviem, aj sme sa to tu viacerí pýtali, že čo je účelom tohto zákona, prečo je robený. No ja niekedy mám fakt pocit, že toto je už také absurdné, že tu musí byť skrytá kamera. Normálne, že kde je tu tá skrytá kamera. Tak sa tak obzerám, ale neviem. Lebo to už sa nedá normálne vydržať. Ja už neviem na to nachádzať ani slová. Kde je tá skrytá kamera? Kedy toto skončí? (Potlesk.)
15. schôdza NR SR - 11.deň - B. popoludní
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

77. Ďakujem veľmi pekne za slovo, aj kolegyni Jurík za veľmi podrobné objasnenie a zdôvodnenie nášho návrhu zákona. Naozaj my sa v Progresívnom Slovensku zameriavame na adresnú pomoc tým najzraniteľnejším a jedným z týchto opatrení, ktoré takýmto spôsobom môže pomôcť ľuďom, ktorí to najviac potrebujú, je práve príspevok na úhradu nákladov na bývanie. Nie je to žiaden výmysel, ktorý by sme si my len tak z čista jasna vymysleli, ide o koncept, ktorý je osvedčený v iných krajinách a myslím si, že práve to je cesta, akým spôsobom by sme mali aj k prijímaniu legislatívy pristupovať. Že keď vieme, že niečo dobre funguje v zahraničí, vieme, že tu máme problém, naozaj ľudia sú vystavení chudobe a čo je horšie ako riziko straty domova. A najlepšie je takýmto situáciám predchádzať a zamerať sa na preventívne opatrenia a práve toto je jedno z tých preventívnych oparení, ktoré môže pomôcť ľuďom, aby sme zabránili tomu, že prídu o strechu nad hlavou a o domov a že vlastne im to negatívnym spôsobom zasiahne aj do ich rodinného života, do starostlivosti o deti. Naozaj tie situácie sú hrozné. A teda aj vláda sa zaviazala v tom programovom, vo svojom programovom vlády, že navrhne úpravu príspevku na bývanie ako samostatnú dávku, teda zatiaľ sa venovala skôr iným témam, tak mňa to mrzí, že teda neprišlo na ľudí, ktorí to najviac potrebujú. Aj strana HLAS vo svojom programe sa hlásila k právu na bývanie. Konkrétnejšie tam bolo uvedené, že bývanie predstavuje nielen základnú životnú potrebu a podmienku, ale predovšetkým jedno zo základných ľudských a sociálnych práv, súhlasím. Takže máme tu návrh zákona, ktorý presne toto adresuje, bolo by super, keby ste ho podporili. Ďakujem.
15. schôdza NR SR - 11.deň - B. popoludní
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

55. Ďakujem veľmi pekne za slovo, aj za toto vystúpenie v rozprave, už sme tu videli všeličo, ale toto je tiež legislatívno-technicky zaujímavé, že vlastne sa tu navrhuje novelizovať nie zákon v nejakom znení, ale novela, ktorá novelizovala ten zákon, no neviem. A súhlasím s tým, že tiež je to dôsledok toho, akým spôsobom tu prebiehajú procesy, máme tu skrátené legislatívne konanie, ak sa nemýlim, toto je dokonca to skrátené legislatívne konanie, kde v samotnom jeho odôvodnení je uvedené, že cieľom je riešiť dlhodobý problém, čo z povahy veci sa vylučuje, lebo skrátené legislatívne konania nemajú byť na to, že riešime nejaký dlhodobý problém, ak tu takýto dlhodobý problém je, tak, samozrejme, poďme ho riešiť, ale normálne riadnym legislatívnym procesom, kde by ani takéto legislatívno-technické problémy určite nevznikali, resp. by boli v tom celom procese vychytané. A naozaj už ja by som chcela apelovať na to, aby vláda konečne začala k legislatívnemu procesu pristupovať riadne v súlade so zákonom a nerobila si zo skráteného legislatívneho konania riadny prostriedok, pretože už sa to akosi v praxi obrátilo, že už SLK tu máme naozaj na všetko a toto je tiež jeden z tých absolútnych prípadov. Ďakujem.
15. schôdza NR SR - 11.deň - A. dopoludnia
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

121. Ďakujem veľmi pekne za slovo aj za podporu od poslanca Dostála. Veľmi dobre si to pomenoval a rozdelil naozaj, že sú to dve odlišné veci, ktoré tu máme na stole. Čo sa týka zväzkov párov rovnakého pohlavia, tak aj tam ten spor, ako si ho nazval, je pomerne jasne ustálený už judikatúrou Európskeho súdu pre ľudské práva, a teda Slovensko by malo prijať právnu úpravu pre páry rovnakého pohlavia, ale to tu nemáme na stole. Naozaj tento návrh sa týka len toho, aby nedobrovoľne neprichádzali slovenskí občania o slovenské občianstvo, čo je niečo, čo som si myslela, že sa naozaj vieme zhodnúť naprieč politickým spektrom. Nie je v rozpore s ústavou, naopak, v rozpore s ústavou je takýto zásadný zásah do práva na súkromie, a teda rešpektovanie rodinného života. Ako tu už aj predtým odznelo v tejto rozprave, tak myslím si, že práve tento náš návrh zákona je naozaj na podporu ochrany rodiny, pretože, samozrejme, stratou štátneho občianstva dochádza k zásahu do rodinných väzieb a my tomu chceme zabrániť. Takže na tom by sme sa tiež mali zhodnúť, pretože všetci tu v tejto sále chceme podporovať rodiny a týmto naším návrhom to preukazujeme. Ďakujem.
15. schôdza NR SR - 11.deň - A. dopoludnia
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

95. Ďakujem veľmi pekne za slovo, aj poslankyni Števulovej, že otvorila aj túto tému, ktorej som sa ja už nestihla venovať v mojom príspevku, a teda naozaj aj vo vzťahu k tomu zákazu, ktorý sa týka obydlí osôb verejného záujmu, sa vyjadril práve aj ten úrad OBSE, ktorého správu som sa vám tu snažila priblížiť. A konkrétne teda konštatuje rovnako ako v ostatných prípadoch, že tieto generálne zákazy všeobecné sú problematické z toho titulu, že v prípade obmedzovania slobody zhromažďovania vždy je potrebné vychádzať zo špecifických okolností, a teda posudzovať to prípad od prípadu. A napríklad práve vo vzťahu k obydliam je uvedené v tej správe, že môže ísť napríklad o situáciu, kedy dochádza k opakovaným zhromaždeniam na konkrétnom mieste, ktoré majú naozaj závažný intimidujúci alebo ohrozujúci charakter. Čiže nie že generálne zakážeme, ale naozaj prípad od prípadu posudzujeme tento zásah práve preto, že ako tu mnohokrát odznelo, sloboda zhromažďovania patrí medzi základné práva, základné politické práva, ktoré je potrebné chrániť a štát to musí zabezpečovať a týmito generálnymi zákazmi jednoducho túto svoju úlohu nebude plniť. To je, takým spôsobom naozaj k tomu teraz pristupujeme v dôsledku tohto návrhu zákona. Čiže generálne pravidlá jednoducho nie sú v súlade s testom proporcionality, jednoducho neprechádzajú tým, akým spôsobom sú nastavené limity zhromažďovania aj v ustálenej judikatúre Európskeho súdu pre ľudské práva.
15. schôdza NR SR - 11.deň - A. dopoludnia
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

91. Ďakujem vám veľmi pekne za množstvo faktických poznámok, ktoré tu otvorili veľa, veľa tém. Ja by som chcela reagovať na pána poslanca Gašpara, ktorý teda odôvodnil túto zmenu, ktorá sa týka slobody zhromažďovania tým, aby sa všetky zhromaždenia, aby všetky zhromaždenia prebiehali bez rizika, že sa stane obdobná udalosť ako 15. 5. Až na to, že tam proste nebolo zhromaždenie ohlásené. To nesúvisí absolútne s tým, čo upravuje celý novelizačný čl. 1, a teda úprava slobody zhromažďovania. To sme tu opakovane hovorili aj v jednotlivých rozpravách a to je jeden zo základných problémov celého toho návrhu zákona, že obmedzenia, ktoré prinášate v súvislosti so slobodou zhromažďovania nesúvisia vôbec s bezpečnostnou situáciou. A ako tu naznačil pán poslanec Erik Kaliňák, tak asi súvisia skôr s vašimi vlastnými nejakými boliestkami z minulosti, že sa vám stalo, že niekto vám narúšal vaše zhromaždenie. Ale aj kolidujúce zhromaždenia aj protidemonštrácie sú chránené slobodou zhromažďovania. A áno, má ich vedieť polícia svojimi silami, svojimi schopnosťami vedieť korigovať a zasiahnuť vtedy, keď to prekročí tú mieru, ktorá jednoducho zasahuje už takým závažným spôsobom do slobody zhromažďovania iného človeka, že vtedy, to je základný princíp. Prečítajte si naozaj judikatúru Európskeho súdu pre ľudské práva, aj to posúdenie, o ktorom som tu v rozprave hovorila, určite ho máte v mailovej schránke aj vy. Môžem vám to prípadne ešte aj preposlať. Naozaj, tam to máte dosť jasne uvedené, takže to, že vy nevidíte logický dôvod, prečo by to nebolo možné, napríklad generálne stanoviť 50 metrov, tak si treba naštudovať naozaj judikatúru Európskeho súdu pre ľudské práva. Akým spôsobom sa vykladá to, ako sa má chrániť sloboda zhromažďovania, lebo toto je s tým jednoducho v rozpore. To je tak. Ďakujem. (Potlesk.)